Masa la restaurant s-a scumpit atât de mult, încât a ajuns un lux pentru unii dintre români. Cu aproape 40 la sută plătim mai mult când ieşim în oraş, faţă de acum câţiva ani, o recunosc chiar patronii din industrie.
Patronii de restaurante susțin că din cauza presiunii cu taxele şi impozitele au fost nevoiţi să mărească prețurile.
În Capitală, nu se mai găseşte o pizza sub 50 de lei, cel puţin în zona centrală. Iar o ciorbă costă şi ea în jur de 40 de lei. De altfel, o masă completă pentru o persoană sare de 150 de lei, echivalentul a 30 de euro.
La restaurantele din centrul Capitalei, cine vrea să servească o masă completă, lasă cel puţin 150 de lei de persoană.
"O ciorbă de burtă cu ardei și smântână și mujdei, deci peste 40 de lei. O porție de sarmale costă aproape 70 de lei", spune un client.
Băuturile au atins și ele prețuri record.
"15 lei apa și 20 lei cafeaua", spune un alt client.
Recomandare din top articole
Nota de plată pentru două ape, o cafea, papanaşi, o ciorbă de burtă şi o porţie de mici ajunge la peste 220 de lei. Cu bacşişul de 10 la sută inclus.
Şi străinii veniţi să lucreze la noi în ţară spun că viaţa e scumpă.
"Apa e gratuită în Sri Lanka. Pentru mine e scump aici", spune un străin.
"Nu există nicio majorare de preț care a fost făcută de operator peste nivelul inflației. Drept urmare, ceea ce se întâmplă în piață se reflectă și în prețul de vânzare a fiecărui produs la operatorii din această industrie", spun patronii de restaurante.
Scumpirile au intervenit şi pe fondul creşterilor costurilor cu forţa de muncă, creşterii preţului combustibilului dar şi al schimbărilor fiscale.
"Acum provocările sunt la nivel de fiscalitate. Modificările care s-au făcut în 2023 cu siguranță ne vor impacta în 2024 și așteptăm trecerea primului trimestru când vom vedea real problemele de plăți la bugetul de stat", a declarat Radu Savopol, președinte Horeca.
Oficialii români spun că toate aceste măsuri au fost luate de către Guvern, la cererea Comisiei Europene.
"Măsurile acestea au fost luate de către guvern, nu au fost prietenoase, dar solicitate de către Comisia Europeană", a declarat Marcel Boloș, ministrul Finanțelor.
O nouă provocare pentru patronii din Horeca ar urma să o reprezinte trecerea la impozitarea progresivă, dar coaliţia de guvernare nu a luat încă o decizie cu privire la această măsură.